b'\n_START_ARTICLE_\nRinau byla\n_START_PARAGRAPH_\nRinau byla (I. Rinau v. M. Rinau, Rinau prie\xc5\xa1 Rinau) - garsiausia byla Lietuvos privatin\xc4\x97s ir civilinio proceso (vykdymo proceso) teis\xc4\x97s istorijoje, vykusi 2006\xe2\x80\x932009 m., \xc4\xafgavusi vir\xc5\xa1nacionalin\xc4\xaf (ES) pob\xc5\xabd\xc4\xaf, tarptautin\xc4\x99 atomazg\xc4\x85.\n_START_SECTION_\nPrie\xc5\xa1istor\xc4\x97\n_START_PARAGRAPH_\nLietuvos piliet\xc4\x97 Inga Rinau ir Vokietijos pilietis Michael Rinau, susilauk\xc4\x99 dukters Luisos, nusprend\xc4\x97 skirtis. Vokietijos teismas dukters glob\xc4\x85 paskyr\xc4\x97 t\xc4\x97vui, ta\xc4\x8diau Inga Rinau su dukterimi i\xc5\xa1vyko \xc4\xaf Lietuv\xc4\x85 ir nebegr\xc4\xaf\xc5\xbeo, kas gali b\xc5\xabti teisi\xc5\xa1kai kvalifikuojama kaip vaiko pagrobimas._NEWLINE_D\xc4\x97l Luisos gr\xc4\x85\xc5\xbeinimo \xc4\xaf Vokietij\xc4\x85 Lietuvoje vyko keli teismo procesai. Teism\xc5\xb3 sprendimai buvo naikinami ir v\xc4\x97l priimami, \xc4\xaf procesus \xc4\xafsitrauk\xc4\x97 policija, antstoliai, visuomen\xc4\x97, \xc5\xbeiniasklaida. Inga Rinau pra\xc5\xa1\xc4\x97 Lietuvos Auk\xc5\xa1\xc4\x8diausi\xc4\x85j\xc4\xaf Teism\xc4\x85 nepripa\xc5\xbeinti Vokietijos teismo sprendimo dalies, kuria jos vaiko t\xc4\x97vui, Michaeliui Rinau (advokat\xc4\x97 - Dalia Foigt), buvo priskirta vaiko globa, o ji \xc4\xafpareigota vaik\xc4\x85 parve\xc5\xbeti \xc4\xaf Vokietij\xc4\x85. 2007 met\xc5\xb3 gegu\xc5\xbe\xc4\x97s 21 dien\xc4\x85 Lietuvos Auk\xc5\xa1\xc4\x8diausiasis Teismas laikinai sustabd\xc4\x97 gr\xc4\x85\xc5\xbeinimo proced\xc5\xabros vykdym\xc4\x85 ir kreip\xc4\x97si \xc4\xaf Europos Teisingumo Teism\xc4\x85. _NEWLINE_Lietuvos Auk\xc5\xa1\xc4\x8diausiajam Teismui kilo neai\xc5\xa1kum\xc5\xb3, ar ES reglamentas sudaro pakankam\xc4\x85 pamat\xc4\x85 nacionaliniam teismui tok\xc4\xaf parei\xc5\xa1kim\xc4\x85 nagrin\xc4\x97ti, ar gali, kaip ir kada, pagal reglament\xc4\x85 atsirasti s\xc4\x85lygos, \xc4\xafgalinan\xc4\x8dios Lietuvos teism\xc4\x85 nepripa\xc5\xbeinti Vokietijos teismo sprendimo.\n_START_SECTION_\nChronologija\n_START_PARAGRAPH_\nInga Rinau ir Michael Rinau sudar\xc4\x97 santuok\xc4\x85 2003 m. liepos 27 d. ir gyveno Bergfeld\xc4\x97je (Vokietija). 2005 m. sausio 11 d. gim\xc4\x97 j\xc5\xb3 dukra Luisa. 2005 m. kovo m\xc4\x97n. sutuoktiniai prad\xc4\x97jo gyventi skyrium, Luisa liko su motina. B\xc5\xabtent tuo metu, kaip teigia pra\xc5\xa1ym\xc4\x85 priimti prejudicin\xc4\xaf sprendim\xc4\x85 pateik\xc4\x99s teismas, buvo prad\xc4\x97tas skyryb\xc5\xb3 procesas Amtsgericht Oranienburg (Oranienburgo apylink\xc4\x97s teisme, Vokietijoje)._NEWLINE_2006 m. liepos 21 d. Inga Rinau, gavusi Michaelio Rinau sutikim\xc4\x85 i\xc5\xa1vykti su dukra i\xc5\xa1 Vokietijos teritorijos dviej\xc5\xb3 savai\xc4\x8di\xc5\xb3 atostogoms, i\xc5\xa1vyko su ja ir s\xc5\xabnumi i\xc5\xa1 pirmosios santuokos \xc4\xaf Lietuv\xc4\x85, kur pasiliko._NEWLINE_2006 m. rugpj\xc5\xab\xc4\x8dio 14 d. Amtsgericht Oranienburg laikinai suteik\xc4\x97 Luisos globos teis\xc4\x99 jos t\xc4\x97vui. 2006 m. spalio 11 d. Brandenburgisches Oberlandesgericht (Brandenburgo \xc5\xbeem\xc4\x97s Auk\xc5\xa1\xc4\x8diausiasis Teismas, Vokietija) atmet\xc4\x97 Ingos Rinau apeliacin\xc4\xaf skund\xc4\x85 ir patvirtino Amtsgericht Oranienburg sprendim\xc4\x85._NEWLINE_2006 m. spalio 30 d. Michaelis Rinau kreip\xc4\x97si \xc4\xaf Klaip\xc4\x97dos apygardos teism\xc4\x85 (Lietuva) pra\xc5\xa1ydamas priimti sprendim\xc4\x85, \xc4\xafpareigojant\xc4\xaf gr\xc4\x85\xc5\xbeinti jo dukr\xc4\x85 \xc4\xaf Vokietij\xc4\x85, gr\xc4\xafsdamas savo pra\xc5\xa1ym\xc4\x85 1980 m. Hagos konvencija ir reglamentu. 2006 m. gruod\xc5\xbeio 22 d. Nutartimi \xc5\xa1is teismas atmet\xc4\x97 pra\xc5\xa1ym\xc4\x85._NEWLINE_Remiantis per teismo pos\xc4\x97d\xc4\xaf Teisingumo Teismui pateikta informacija, 2006 m. gruod\xc5\xbeio 22 d. Nutart\xc4\xaf Vokietijos centrinei institucijai perdav\xc4\x97 Michaelio Rinau advokatas, o \xc5\xa1i institucija j\xc4\x85 perdav\xc4\x97 Amtsgericht Oranienburg. V\xc4\x97liau Lietuvos centrin\xc4\x97 institucija nusiunt\xc4\x97 \xc5\xa1ios nutarties vertim\xc4\x85 \xc4\xaf vokie\xc4\x8di\xc5\xb3 kalb\xc4\x85._NEWLINE_2007 m. kovo 15 d. Nutartimi Lietuvos apeliacinis teismas panaikino Klaip\xc4\x97dos apygardos teismo nutart\xc4\xaf ir pri\xc4\x97m\xc4\x97 nauj\xc4\x85 nutart\xc4\xaf, \xc4\xafpareigojan\xc4\x8di\xc4\x85 gr\xc4\x85\xc5\xbeinti vaik\xc4\x85 \xc4\xaf Vokietij\xc4\x85._NEWLINE_2007 m. baland\xc5\xbeio m\xc4\x97n. Klaip\xc4\x97dos apygardos teismas pri\xc4\x97m\xc4\x97 nutart\xc4\xaf sustabdyti 2007 m. kovo 15 d. Lietuvos apeliacinio teismo nutarties vykdym\xc4\x85. Pastarasis teismas 2007 m. bir\xc5\xbeelio 4 d. Nutartimi panaikino \xc5\xa1i\xc4\x85 nutart\xc4\xaf. Kaip buvo pa\xc5\xbeym\xc4\x97ta per teismo pos\xc4\x97d\xc4\xaf, 2007 m. kovo 15 d. Nutarties vykdymas buvo daug kart\xc5\xb3 sustabdytas._NEWLINE_Inga Rinau ir Lietuvos Respublikos generalinis prokuroras atitinkamai 2007 m. bir\xc5\xbeelio 4 d. ir 2007 m. bir\xc5\xbeelio 13 d. Klaip\xc4\x97dos apygardos teisme pateik\xc4\x97 pra\xc5\xa1ymus d\xc4\x97l proceso atnaujinimo remdamiesi naujai paai\xc5\xa1k\xc4\x97jusiomis aplinkyb\xc4\x97mis ir vaiko interesais 1980 m. Hagos konvencijos 13 straipsnio pirmosios pastraipos prasme. 2007 m. bir\xc5\xbeelio 19 d. \xc5\xa1is teismas atsisak\xc4\x97 priimti abu pra\xc5\xa1ymus, nurodydamas, kad neturi jurisdikcijos j\xc5\xb3 nagrin\xc4\x97ti ir kad \xc5\xa1i\xc4\x85 jurisdikcij\xc4\x85 turi Vokietijos teismai. Ingai Rinau pateikus apeliacin\xc4\xaf skund\xc4\x85 d\xc4\x97l \xc5\xa1ios nutarties atsisakyti priimti pra\xc5\xa1ymus, 2007 m. rugpj\xc5\xab\xc4\x8dio 27 d. Nutartimi Lietuvos apeliacinis teismas \xc5\xa1i\xc4\x85 nutart\xc4\xaf paliko nepakeist\xc4\x85. 2008 m. sausio 7 d. Nutartimi Lietuvos Auk\xc5\xa1\xc4\x8diausiasis Teismas panaikino abi pastar\xc4\x85sias nutartis ir min\xc4\x97tus pra\xc5\xa1ymus perdav\xc4\x97 nagrin\xc4\x97ti i\xc5\xa1 naujo Klaip\xc4\x97dos apygardos teismui._NEWLINE_2008 m. kovo 21 d. Nutartimi Klaip\xc4\x97dos apygardos teismas atmet\xc4\x97 \xc5\xa1iuos pra\xc5\xa1ymus. 2008 m. baland\xc5\xbeio 30 d. Nutartimi Lietuvos apeliacinis teismas patvirtino \xc5\xa1i\xc4\x85 nutart\xc4\xaf. Gav\xc4\x99s Ingos Rinau kasacin\xc4\xaf skund\xc4\x85, Lietuvos Auk\xc5\xa1\xc4\x8diausiasis Teismas 2008 m. gegu\xc5\xbe\xc4\x97s 26 d. nutar\xc4\x97 i\xc5\xa1nagrin\xc4\x97ti byl\xc4\x85 d\xc4\x97l \xc5\xa1i\xc5\xb3 nutar\xc4\x8di\xc5\xb3 kasacine tvarka ir sustabd\xc4\x97 2007 m. kovo 15 d. Nutarties gr\xc4\x85\xc5\xbeinti Luis\xc4\x85 \xc4\xaf Vokietij\xc4\x85, vykdym\xc4\x85, kol jis priims sprendim\xc4\x85 d\xc4\x97l esm\xc4\x97s._NEWLINE_Tarpiniu laikotarpiu 2007 m. bir\xc5\xbeelio 20 d. Amtsgericht Oranienburg pri\xc4\x97m\xc4\x97 sprendim\xc4\x85 sutuoktini\xc5\xb3 Rinau skyryb\xc5\xb3 byloje. Jis suteik\xc4\x97 Luisos glob\xc4\x85 Michaeliui Rinau. Vadovaudamasis b\xc5\xabtent 2006 m. gruod\xc5\xbeio 22 d. Klaip\xc4\x97dos apygardos teismo nutartimi atsisakyti gr\xc4\x85\xc5\xbeinti vaik\xc4\x85, Amtsgericht atsi\xc5\xbevelg\xc4\x97 \xc4\xaf \xc5\xa1ios nutarties turin\xc4\xaf bei pateiktus argumentus ir \xc4\xafpareigojo Ing\xc4\x85 Rinau parve\xc5\xbeti vaik\xc4\x85 \xc4\xaf Vokietij\xc4\x85 ir palikti Michaelio Rinau globai. Inga Rinau pastarojo teismo pos\xc4\x97dyje nedalyvavo, bet buvo jame atstovaujama ir pateik\xc4\x97 pastabas. T\xc4\x85 pa\xc4\x8di\xc4\x85 dien\xc4\x85 Amtsgericht Oranienburg prie savo sprendimo prid\xc4\x97jo pagal reglamento 42 straipsn\xc4\xaf i\xc5\xa1duot\xc4\x85 pa\xc5\xbeym\xc4\x97jim\xc4\x85._NEWLINE_2008 m. vasario 20 d. Brandenburgisches Oberlandesgericht atmet\xc4\x97 Ingos Rinau apeliacin\xc4\xaf skund\xc4\x85 d\xc4\x97l \xc5\xa1io sprendimo, patvirtino t\xc4\x85 jo dal\xc4\xaf, kuri susijusi su Luisos globa, ir konstatavo, kad Inga Rinau jau prival\xc4\x97jo parve\xc5\xbeti vaik\xc4\x85 \xc4\xaf Vokietij\xc4\x85. Inga Rinau teismo pos\xc4\x97dyje dalyvavo ir pateik\xc4\x97 pastabas._NEWLINE_Inga Rinau Lietuvos apeliaciniame teisme pateik\xc4\x97 pra\xc5\xa1ym\xc4\x85 nepripa\xc5\xbeinti 2007 m. bir\xc5\xbeelio 20 d. Amtsgericht Oranienburg sprendimo dalies, kuria Luisos globa suteikiama Michaeliui Rinau ir jos motina \xc4\xafpareigojama parve\xc5\xbeti vaik\xc4\x85 ir palikti j\xc4\xaf t\xc4\x97vo globai._NEWLINE_2007 m. rugs\xc4\x97jo 14 d. d Lietuvos apeliacinis teismas pri\xc4\x97m\xc4\x97 nutart\xc4\xaf, kuria pripa\xc5\xbeino \xc5\xa1\xc4\xaf Ingos Rinau pra\xc5\xa1ym\xc4\x85 nepriimtinu. \xc5\xa0io teismo nuomone, Amtsgericht Oranienburg pagal reglamento 42 straipsn\xc4\xaf i\xc5\xa1duotame pa\xc5\xbeym\xc4\x97jime nurodyta, kad buvo \xc4\xafvykdytos visos s\xc4\x85lygos, nustatytos min\xc4\x97to straipsnio 2 dalyje, b\xc5\xabtinos tokiam pa\xc5\xbeym\xc4\x97jimui i\xc5\xa1duoti. Manydamas, kad min\xc4\x97tas sprendimas, \xc4\xafpareigojantis gr\xc4\x85\xc5\xbeinti vaik\xc4\x85 \xc4\xaf Vokietij\xc4\x85, tur\xc4\x97t\xc5\xb3 b\xc5\xabti tiesiogiai vykdomas pagal reglamento III skyriaus 4 skirsnio nuostatas, netaikant jokios specialios teism\xc5\xb3 sprendim\xc5\xb3 pripa\xc5\xbeinimo ir vykdymo proced\xc5\xabros exequatur, Lietuvos apeliacinis teismas nutar\xc4\x97 pripa\xc5\xbeinti nepriimtinu Ingos Rinau pra\xc5\xa1ym\xc4\x85 nepripa\xc5\xbeinti min\xc4\x97to sprendimo dalies, kuria ji \xc4\xafpareigojama parve\xc5\xbeti vaik\xc4\x85 ir palikti j\xc4\xaf t\xc4\x97vo Michaelio Rinau globai._NEWLINE_Tada Inga Rinau Lietuvos Auk\xc5\xa1\xc4\x8diausiajame Teisme pateik\xc4\x97 kasacin\xc4\xaf skund\xc4\x85, kuriuo siekiama, kad Teismas panaikint\xc5\xb3 min\xc4\x97t\xc4\x85 nutart\xc4\xaf ir priimt\xc5\xb3 nauj\xc4\x85 \xe2\x80\x93 pripa\xc5\xbeint\xc5\xb3 priimtinu jos pra\xc5\xa1ym\xc4\x85 nepripa\xc5\xbeinti 2007 m. bir\xc5\xbeelio 20 d. Amtsgericht Oranienburg sprendimo dalies, kuria Luisos globa suteikiama Michaeliui Rinau ir jos motina \xc4\xafpareigojama parve\xc5\xbeti vaik\xc4\x85 ir palikti j\xc4\xaf t\xc4\x97vo globai.\n_START_SECTION_\nEBTT sprendimas\n_START_PARAGRAPH_\nEBTT pos\xc4\x97dyje dalyvavo Lietuvos ir Vokietijos vyriausybi\xc5\xb3 atstovai, \xc4\xaf teismo klausymus atvyko taip pat ir Jungtin\xc4\x97s Karalyst\xc4\x97s, Pranc\xc5\xabzijos, Nyderland\xc5\xb3, Latvijos ir kit\xc5\xb3 susidom\xc4\x97jusi\xc5\xb3 \xc5\xa1ali\xc5\xb3 atstovai, kuriuos sudomino precedento neturintis atvejis. 2008 m. liepos 11 d. Europos Bendrij\xc5\xb3 Teisingumo Teismas pri\xc4\x97m\xc4\x97 sprendim\xc4\x85 byloje Rinau (C\xe2\x80\x91195/08 PPU). Byla Rinau (C\xe2\x80\x91195/08 PPU) yra pirmoji byla, kuri\xc4\x85 Teisingumo Teismas i\xc5\xa1nagrin\xc4\x97jo pagal nauj\xc4\x85j\xc4\x85 prejudicinio sprendimo skubos proced\xc5\xabr\xc4\x85 per \xc5\xa1e\xc5\xa1ias savaites. Joje Teisingumo Teismas ai\xc5\xa1kino kai kurias Reglamento (EB) Nr. 2201/2003 d\xc4\x97l jurisdikcijos ir teismo sprendim\xc5\xb3, susijusi\xc5\xb3 su santuoka ir t\xc4\x97v\xc5\xb3 pareigomis, pripa\xc5\xbeinimo bei vykdymo nuostatas._NEWLINE_EBTT (I\xc5\xa1 skirting\xc5\xb3 ES \xc5\xa1ali\xc5\xb3) 5 teis\xc4\x97j\xc5\xb3 kolegija pa\xc5\xbeym\xc4\x97jo, jog tokiose bylose svarbiausia kuo grei\xc4\x8diau priimti sprendim\xc4\x85, kad kuo ma\xc5\xbeiau nukent\xc4\x97t\xc5\xb3 vaikas, o Lietuvos atstovui teko ai\xc5\xa1kintis, ar Lietuvoje i\xc5\xa1vis taikoma skubos nagrin\xc4\x97jimo tvarka, ir kod\xc4\x97l neegzistuoja kai kurios \xc4\xafprastos teisin\xc4\x97s proced\xc5\xabros, pagal kurias Lietuvos teismai prival\xc4\x97jo \xc4\xafvertinti Vokietijos teismo i\xc5\xa1duot\xc4\x85 pa\xc5\xbeym\xc4\x85.\n_START_SECTION_\nBylos atomazga\n_START_PARAGRAPH_\nTa\xc5\xa1kas I. Rinau kovoje d\xc4\x97l teis\xc4\x97s auginti savo dukr\xc4\x85 pad\xc4\x97tas 2009 m. lapkri\xc4\x8dio m\xc4\x97n. pabaigoje, Klaip\xc4\x97dos miesto apylink\xc4\x97s prokurat\xc5\xabrai nutraukus baud\xc5\xbeiam\xc4\x85j\xc4\x85 byl\xc4\x85 d\xc4\x97l savavald\xc5\xbeiavimo panaudojant psichin\xc4\x99 ar fizin\xc4\x99 prievart\xc4\x85 bei vaiko pagrobimo, kai tai padar\xc4\x97 t\xc4\x97vas. \xc5\xa0iuo nusikaltimu \xc4\xaftartas buv\xc4\x99s I. Rinau sutuoktinis M. Rinau, kuris 2008 m. spalio m\xc4\x97n. i\xc5\xa1 Klaip\xc4\x97dos Vaiko teisi\xc5\xb3 apsaugos tarnybos patalp\xc5\xb3 ant rank\xc5\xb3 i\xc5\xa1ne\xc5\xa1\xc4\x97 savo dukr\xc4\x85 Luis\xc4\x85 ir i\xc5\xa1gabeno j\xc4\x85 \xc4\xaf Vokietij\xc4\x85. Pasak prokuror\xc5\xb3, pas mam\xc4\x85 dukra gyveno neteis\xc4\x97tai, tad M. Rinau veiksmuose jokio nusikaltimo \xc4\xaf\xc5\xbevelgti negalima. \xc5\xa0is sprendimas motyvuotas tuo, kad i\xc5\xa1imtin\xc4\x99 Luisos globos teis\xc4\x99 teismai yra nustat\xc4\x99 M. Rinau. Neoficialiais duomenimis, I. Rinau su dukra leid\xc5\xbeiama Vokietijoje matytis tik akylai stebint vietos vaik\xc5\xb3 teisi\xc5\xb3 saugotojams ir reikalaujama, kad bendravimas vykt\xc5\xb3 tik vokie\xc4\x8di\xc5\xb3 kalba.'